“BABA80” เปิดเทรดวันแรก 5.15 บ. เหนือไอพีโอ 0.59%
“BABA80” อ้างอิงหุ้น "อาลีบาบา" เปิดเทรดวันแรก 5.15 บ. เหนือไอพีโอ 0.59%
“BABA80” อ้างอิงหุ้น "อาลีบาบา" เปิดเทรดวันแรก 5.15 บ. เหนือไอพีโอ 0.59%
23 ก.พ. 2565

ผู้สื่อข่าวรายงานว่า ตราสารแสดงสิทธิในหลักทรัพย์ต่างประเทศ (DR) อ้างอิงหลักทรัพย์บริษัท อาลีบาบา กรุ๊ป โฮลดิ้ง (BABA80) ออกโดย ธนาคารกรุงไทย ใช้ชื่อย่อในการซื้อขายหลักทรัพย์ BABA80 เปิดเทรดวันนี้ (23 ก.พ.2565) เป็นวันแรกที่ 5.15 บาท เพิ่มขึ้น 0.59% จากราคา IPO  5.12 บาท
โดยตราสารแสดงสิทธิในหลักทรัพย์ต่างประเทศ (DR) อ้างอิงหลักทรัพย์บริษัท อาลีบาบา กรุ๊ป โฮลดิ้ง (BABA80) ออกโดย ธนาคารกรุงไทย ใช้ชื่อย่อในการซื้อขายหลักทรัพย์ “BABA80” เริ่มเทรดวันนี้ โดยมีจำนวนหน่วย 2,000 ล้านหน่วย อัตราส่วน DR : หลักทรัพย์ต่างประเทศ 100 : 1 โดยเสนอขาย Public offering ราคา DR 5.116379 บาทต่อหน่วย
สำหรับบริษัท อาลีบาบา กรุ๊ป โฮลดิ้ง จำกัด เป็นบริษัทเทคโนโลยีระดับโลกที่จดทะเบียนในตลาดหลักทรัพย์ฮ่องกง เป็นผู้นำระดับโลกด้านอีคอมเมิร์ซ และมีธุรกิจในเครือหลากหลาย อาทิ ธุรกิจดิจิทัล เทคโนโลยี ธุรกิจด้านสื่อมีเดียและความบันเทิง และธุรกิจด้านโลจิสติกส์
ทั้งนี้ Depositary Receipt (DR) เป็นตราสารที่ผู้ลงทุนมีโอกาสได้รับสิทธิประโยชน์จากหลักทรัพย์ต่างประเทศเปรียบเสมือนการถือครองหลักทรัพย์ต่างประเทศ DR จึงเป็นเครื่องมือในการกระจายการลงทุนไปยังหลักทรัพย์ต่างประเทศที่สะดวก โดยผู้ลงทุนสามารถซื้อขาย DR ในตลาดหลักทรัพย์ฯ ด้วยเงินบาทและใช้บัญชีซื้อขายหลักทรัพย์ที่มีอยู่และมีค่าธรรมเนียมเท่ากับการซื้อขายในตลาดหลักทรัพย์ฯ